作者:白居易
標題:詠興五首：池上有小舟
內容:池上有小舟，舟中有胡床。床前有新酒，獨酌還獨嘗。燻若春日氣，皎如秋水光。可洗機巧心，可蕩塵垢腸。岸曲舟行遲，一曲進一觴。未知幾曲醉，醉入無何鄉。寅緣潭島間，水竹深青蒼。身閒心無事，白日為我長。我若未忘世，雖閒心亦忙。世若未忘我，雖退身難藏。我今異於是，身世交相忘。